Carmen Kass

**Carmen Kass** (sündinud 14. septembril 1978 Paides) on eesti supermodell.  

Ta on olnud Eesti Maleliidu president (2004–2011) ja on 2026. aastast moealase veebiportaali ELLE Baltic Eesti haru peatoimetaja. 

## Haridus
Carmen Kass on lõpetanud 1993. aastal Paide 3. Keskkoolis põhikooli ning õppinud 1995. aastal Paide Täiskasvanute Keskkoolis (lahkus sealt kümneklassilise haridusega) ja olnud 1998. aastal lühikest aega Estonian Business Schoolis rahvusvahelise ärijuhtimise eriala üliõpilaste nimekirjas. Modellikoolitust sai Kass kõigepealt Tallinnas Sixtina mannekeenide koolis.

## Töö modellina
14-aastase Carmeni avastas modellindusega tegelev itaallasest agent Paolo Moglia, kes tegi talle tööpakkumise. 

18-aastaselt kolis Kass Pariisi, kus saavutas kiiresti edu ning jõudis paljude moeajakirjade esikaanele: 
L'Officiel ja Vogue (Prantsusmaa) 1997, Elle (Austraalia), Image (Inglismaa), Madame Figaro, Numéro, Vogue (Prantsusmaa) ja Vogue (Ameerika) 1999.

2000. aastal valisid ajakiri Vogue ja telekanal VH1 ta aasta modelliks.

Ta on olnud korduvalt Victoria's Secreti moeetenduse tähtesineja, niinimetatud Victoria ingel, kes ühtlasi selle etenduse modellina avab ja lõpetab.

Ta on teinud koostööd selliste tuntud disaineritega nagu Alberta Ferretti, Anna Sui, BCBG, Bill Blass, Calvin Klein, Chanel, Christian Dior, DKNY, Dolce & Gabbana, Gianfranco Ferré, Gianni Versace, Gucci, Jill Stuart, MaxMara, Michael Kors, Moschino, Nicole Miller, Prada, Óscar de la Renta, Ralph Lauren, Tommy Hilfiger ja Valentino. Ta on poseerinud ka maailmakuulsate brändide Calvin Klein, Chanel, Donna Karan, General Motors, Guy Laroche, Krizia ja Versace tippdisainiteoseid reklaamiva modellina.

New Yorgis töötamise ajal sai temast kahe suurima Ameerika moeajakirja, Vogue'i ja Harper's Bazaari üks sagedamini kasutatavaid modelle. Sealhulgas poseeris ta 2010. aastal ilmuma hakanud Harper's Bazaari Hispaania väljaande esiknumbri esiküljel, sama auväärne koht oli tal ajakirja 10. ja 15. tegevusaastat tähistavate juubelinumbrite (vastavalt 2020. ja 2025. aastal) esikaanel.

2009. aasta juunis poseeris ta Saksamaa ajakirjale Stern.

Kass on osanik oma esimeses modelliagentuuris Baltic Models.

## Töö ja esinemine meedias ja filmides
2003. aasta augustis intervjueeris Urmas Ott Kassi telesaates "Augustivalgus" (1/7). Sama aasta detsembris oli ta legendaarse USA saatejuhi Craig Kilborni külaline CBS-i meelelahutussaates "The Late Late Show".

Tal on olnud ka üksikuid filmirolle. 
* 2001. aastal mängis ta Ben Stilleri komöödias "Zoolander" iseennast. 
* 2002. aastal oli tal tõlgi (prof. Kaia Hiienurme) kõrvalosa mängufilmis "Welcome to America", mis rääkis eestlaste pangaröövist Los Angeleses. 
* 2004. aastal mängis ta üht peaosa (Älist) režissöör Ilmar Taska mängufilmis "Täna öösel me ei maga".

Carmen Kassi tegelaskuju on kasutanud oma romaanis "The Princess Diaries, Volume II: Princess in the Spotlight" (2001) ameerika kirjanik Meg Cabot.

2026. aastast töötab Kass moeajakirjast Elle Lithuania välja kasvanud veebiportaali Elle Baltic Eesti haru peatoimetajana. Veebiväljaanne ilmub inglise keeles, kuid on saadaval ka (esialgu katseliselt tehisaru tehtava) läti- ja eestikeelse tõlkega.

## Ühiskondlik ja poliitiline tegevus

Aastatel 2004–2011 oli Carmen Kass Eesti Maleliidu president. 

2004. aastal astus ta erakonna Res Publica liikmeks ning kandideeris selle nimekirjas 2004. aasta Euroopa Parlamendi valimistel, kus sai valijatelt ligi 2000 häält, kuid mandaati sellega ei saanud. Mitmeks aastaks kõneainet andnud meediasündmuseks sai väidetavalt tema valimiskampaania reklaamitrikk – 2004. aasta veebruaris Eesti Vabariigi aastapäeva vastuvõtule ilmumine ja presidendipaariga kätlemine toonase riigikogu põhiseaduskomisjoni esimehe Urmas Reinsalu käevangus. 1. juulil 2011 lahkus ta erakonna Isamaa ja Res Publica Liit liikmeskonnast ning on pärast seda parteitu.

2008. aastal pälvis Kass auhinna Baltic Image Enhancement Award, millega tunnustati tema silmapaistvat rolli Eesti ja Balti riikide mainekujundajana rahvusvahelisel tasandil ja eriti Ameerika Ühendriikides.

Temast on tehtud veebis ja muudes avalikes allikates ilmunud materjalide põhjal ingliskeelne dokumentaalfilm "Carmen Kass: The Supermodel Who Left Fashion to Fight for Her Nation" (Model Mysteries), kus rõhutatakse tugevalt tema kui supermodelli püüdlusi aidata kaasa Eesti rahvusvahelisele mainekujundusele.

## Mängufilm DVD-l
* "Täna öösel me ei maga". Videosalvestis DVD-l (stsenaristid Jaan Tätte, Kristian Taska ja Mihkel Ulman; režissöör Ilmar Taska), Taska Film, 2004.

## Isiklikku
Tema modellimõõdud olid 2007. aastal järgmised:
*rinnaümbermõõt 86 cm,
*vööümbermõõt 61 cm,
*puusaümbermõõt 86 cm,
*pikkus 179 cm.

Tema isa Viktor Kass (1945–2021) oli maletreener. Vanemad lahutasid abielu, kui Carmen oli väike, ning pikka aega kasvatas ema kolme last üksi. Carmeni lapsepõlv möödus Paide lähistel Mäos.

Tema õde Victoria Kass on kergejõustiklane ja modell, õepoeg Antonio Sebastian Kass on modell ja endine räppar, õetütar Yasmyn on poplaulja.

Tema elukaaslane on Don Valetto, paaril on novembris 2024 sündinud poeg.

## Viited


## Kirjandus
* "100 silmapaistvat Eesti naist" (koostanud Martin Kivirand). Paradiis, 2017 (215 lk; ilmunud ka veebiväljaandena) 

## Välislingid

*Modellist malejuht lõi kuningad uppi Postimees.ee, 28. mai 2004
*Viktoria Ladõnskaja. Carmen Kassi üheksa elu Eesti Ekspress, 4. jaanuar 2007 
*Carmen Kass: Higistava spordijuhi aju kärbub Eesti Päevaleht, 27. september 2008
*Katrin Pauts. "Appi! Carmen Kass läks poolalasti Berliini keskväljakule!" Õhtuleht, 13. juuni 2009
*Carmen Kass to open the chess competition Mtel Masters 2009 Carmen Kass veebiportaalis Chessdom.com
*Carmen Kass, success & 50 covers (sisaldab fotosid 50 rahvusvahelise moeajakirja esikaanest, kus poseerib Carmen Kass). Stellarium.ee, 24. oktoober 2015
*